Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Έως τις 31.12.2001 ίσχυε για το Λιχτενστάιν μια μεταβατική ρύθμιση που διατυπώνεται στο παράρτημα I της συμφωνίας ΕΟΧ ως εξής:

«ΠΡΟΣΑΡΜΟΓΕΣ ΚΑΤΑ ΤΟΜΕΙΣ

Το Λιχτενστάιν απαλλάσσεται από τις διατάξεις του κεφαλαίου Ι, «Κτηνιατρικά θέματα», μέχρι την 31η Δεκεμβρίου 2001.

Η Μικτή Επιτροπή ΕΟΧ θα επανεξετάσει την κατάσταση κατά το 2001 με στόχο την εξεύρεση διαρκούς ρύθμισης.»

2. Το Λιχτενστάιν εφαρμόζει σήμερα την ελβετική νομοθεσία, σε συνεργασία με τις ελβετικές αρχές, στον τομέα που καλύπτεται από το κεφάλαιο I του παραρτήματος I της συμφωνίας ΕΟΧ. Δεν διαθέτει ανεξάρτητα μέσα εφαρμογής της εν λόγω νομοθεσίας.

3. Μια τομεακή συμφωνία που καλύπτει τα ίδια θέματα, μεταξύ της Ευρωπαϊκής Κοινότητας και της Ελβετικής Συνομοσπονδίας τέθηκε σε ισχύ την 1η Ιουνίου 2002.

4. Η Ελβετία και το Λιχτενστάιν εξέφρασαν τη σύμφωνη γνώμη τους για συμπερίληψη του Λιχτενστάιν στη συμφωνία που αναφέρεται στο σημείο 3. Κατά συνέπεια, το Λιχτενστάιν πρέπει να εξαιρεθεί από το πεδίο εφαρμογής του παραρτήματος I, κεφάλαιο I της συμφωνίας ΕΟΧ. Το συνημμένο σχέδιο απόφασης της μικτής επιτροπής ΕΟΧ στοχεύει στην εξαίρεση αυτή.

5. Κατά την έννοια του άρθρου 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας για τέτοιου είδους αποφάσεις.

6. Το Συμβούλιο καλείται να εγκρίνει το συνημμένο σχέδιο απόφασης με σκοπό την έκδοσή του από τη Μικτή Επιτροπή του ΕΟΧ. Η Επιτροπή ελπίζει ότι, το Νοέμβριο του 2002, θα μπορέσει να παρουσιάσει τη θέση της Κοινότητας στη Μικτή Επιτροπή του ΕΟΧ.

Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής 'η συμφωνία', και, ιδίως, το άρθρο 98,

Εκτιμώντας τα εξής:

(1) Το παράρτημα Ι της συμφωνίας τροποποιήθηκε με την απόφαση αριθ. ... της Μικτής Επιτροπής του ΕΟΧ της ...... [1]...

[1] ΕΕ L ...

(2) Η απόφαση 54/2001 της 18 Μαΐου 2001 [2] της μικτής επιτροπής του ΕΟΧ προβλέπει την παράταση της μεταβατικής περιόδου για το Λιχτενστάιν όσον αφορά το κεφάλαιο I του παραρτήματος I της συμφωνίας έως την 31η Δεκεμβρίου 2001 εν αναμονή της εφαρμογής διαρκούς ρύθμισης μέχρι την ημερομηνία αυτή.

[2] ΕΕ L 165, της 21.6.2001, σ. 58.

(3) Η Ευρωπαϊκή Κοινότητα, το Λιχτενστάιν και η Ελβετική Συνομοσπονδία, συμφωνούν όσον αφορά την εφαρμογή στο Λιχτενστάιν του παραρτήματος 11 (κτηνιατρικά θέματα) της συμφωνίας για το εμπόριο γεωργικών προϊόντων μεταξύ των Ευρωπαϊκών Κοινοτήτων και της Ελβετικής Συνομοσπονδίας βάσει της συνθήκης τελωνειακής ένωσης Ελβετίας-Λιχτενστάιν.

(4) Δεδομένου ότι η λύση αυτή προβλέπει την εφαρμογή της ελβετικής νομοθεσίας περί κτηνιατρικών θεμάτων ενδείκνυται να εξαιρεθεί το Λιχτενστάιν από τις διατάξεις του κεφαλαίου I,

ΑΠΟΦΑΣΙΖΕΙ:

Άρθρο 1

Το κείμενο της πρώτης παραγράφου των ΠΡΟΣΑΡΜΟΓΩΝ ΚΑΤΑ ΤΟΜΕΙΣ στο παράρτημα Ι της συμφωνίας αντικαθίσταται από τα ακόλουθα:

«Το κεφάλαιο I, «Κτηνιατρικά θέματα», δεν ισχύει για το Λιχτενστάιν».

Άρθρο 2

Η παρούσα απόφαση τίθεται σε ισχύ την [...], υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [3].

[3] [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

Η απόφαση εφαρμόζεται από 1ης Ιανουαρίου 2002.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, [...]

Για τη Μικτή Επιτροπή του ΕΟΧ

Ο Πρόεδρος

Οι γραμματείς της Μικτής Επιτροπής του ΕΟΧ